**Prva postaja**

**PILAT OBSODI JEZUSA NA SMRT**

***Molimo Te, Kristus, in Te hvalimo.***

***Ker si s svojim svetim križem svet odrešil!***

**Jezusa pripeljejo k Pilatu. O Njem si izmišljajo laži in Ga tožijo. Pilat Ga skuša braniti, ker se mu zdi nedolžen, toda ljudje vpijejo: »Križaj Ga!« Pilat se boji, da bi se jim zameril, zato Ga izroči vojakom, da bi Ga križali.**

***Premisli:***

**Jezus je bil lažnivo obsojen. Ali tudi jaz o kom lažem? Ali koga po krivici tožim? Ali veš, da vsakič, ko se zlažeš, pa tudi vsakič, ko po krivem tožiš - tudi Jezusa tožiš in žališ?**

***Sklep:***

**Iz ljubezni do Jezusa sklenem, da ne bom več lagal in ne tožaril!**

***Usmili se nas, o Gospod.***

***Usmili se nas.***

**Druga postaja**

**JEZUS VZAME KRIŽ NA SVOJE RAME**

***Molimo Te, Kristus, in Te hvalimo.***

***Ker si s svojim svetim križem svet odrešil!***

**Vojaki Jezusu naložijo velik, težak, lesen križ na rame. Jezus ga objame in stopi na pot proti Kalvariji. Križ je bil še posebej težak zaradi vseh človeških hudobij, tudi naših, tvojih in mojih.**

***Premisli:***

**Jezus se ni upiral. Sprejel je križ, ker nas ima tako rad. Z njim je bil pripravljen iti do konca - v smrt za nas, samo da bi nas rešil in nam odprl nebesa. Ali imam tudi jaz Jezusa tako rad, da bom zaradi Njega sprejel tudi tisto, česar ne maram in kar mi je težko?**

***Sklep:***

**Jezusa imam rad, zato bom odslej z veseljem delal tisto, čemur se upiram!**

***Usmili se nas, o Gospod.***

***Usmili se nas.***

**Tretja postaja**

**JEZUS PADE PRVIČ POD KRIŽEM**

***Molimo Te, Kristus, in Te hvalimo.***

***Ker si s svojim svetim križem svet odrešil!***

**Jezus je ves izmučen in lačen, pa tudi veliko krvi je izgubil zaradi ran, ki so Mu jih povzročili biči in udarci. Omaga in prvič pade pod križem. Nihče Mu ne pomaga, ko nemočen leži na tleh. Vojaki Ga začnejo jezno brcati, pretepati in zmerjati, češ da naj že vstane in gre naprej. S težavo počasi vstane in gre naprej.**

***Premisli:***

***Jezusu nihče ni hotel pomagati. Ali si tudi ti kdaj tak, da nočeš pomagati npr. svojemu bratcu, sestrici, mamici, očetu, sošolcu…?***

***Sklep:* Če sem trmast in neubogljiv, če sem len in nočem pomagati, Jezusa boli. Zato se bom poboljšal!**

**Usmili se nas, o Gospod.**

***Usmili se nas.***

**Četrta postaja**

**JEZUS SREČA SVOJO MATER**

***Molimo Te, Kristus, in Te hvalimo.***

***Ker si s svojim svetim križem svet odrešil!***

**Jezusova Mati Marija pa vse to gleda in je zelo žalostna. Po tihem joče in spremlja Jezusa na tej poti. Uspe se Ji preriniti do Njega. Tedaj jo Jezus ljubeče pogleda. Ker ve, da Ga Mati podpira, dobi novih moči.**

***Premisli:***

***Jezus nam je dal svojo Mater, ki nas ima zelo rada in tudi nas povsod spremlja. Nikoli in nikjer nismo sami: na poti v šolo, doma, pri igri, ko se učimo, ko delamo domačo nalogo. Marija je z nami, da bi nam dajala novih moči.***

***Sklep:* Prosim Marijo, naj mi pomaga, da bom dober otrok in ne bom več žalil Jezusa!**

***Usmili se nas, o Gospod.***

**Usmili se nas.**

***Peta postaja***

***SIMON IZ CIRENE POMAGA JEZUSU NOSITI KRIŽ***

***Molimo Te, Kristus, in Te hvalimo.***

***Ker si s svojim svetim križem svet odrešil!***

**Simon iz Cirene se vrača s polja in zagleda Jezusa, kako omaguje pod križem. Množica ljudi okoli Njega pa medtem kriči in Ga zasmehuje. Vojaki Ga grdo suvajo. Simon se približa. Tedaj pa Ga vojaki zgrabijo in prisilijo, naj pomaga Jezusu nositi križ.**

***Premisli:***

**Simona so prisilili, da je Jezusu pomagal. Ali morajo tudi tebe siliti, da narediš kaj dobrega, da greš k maši, da moliš, se učiš in moraš zaradi tega pustiti televizijo, računalnik, žogo, izklopiti mobitel…?**

***Sklep:***

**Odslej bom rad opravljal vse svoje dolžnosti in iskal priložnosti za dobra dela.**

***Usmili se nas, o Gospod.***

***Usmili se nas.***

**Šesta postaja**

**VERONIKA PODA JEZUSU POTNI PRT**

***Molimo Te, Kristus, in Te hvalimo.***

**Ker si s svojim svetim križem svet odrešil!**

**Jezusov obraz je ves poten in krvav. Kri Mu izpod trnove krone lije po obrazu, na oči, v usta, povsod. In ves je umazan od prahu. Veronika se nič ne boji vojakov. Prerine se do Jezusa in Mu s svojim prtom obriše obraz. Zato ji Jezus iz hvaležnosti v prt vtisne svojo podobo.**

***Premisli:* Veronika se ni bala vojakov, ker je imela Jezusa rada. Ali imaš tudi ti rad tistega, ki ga nihče ne mara? Na primer sošolca, ki ga vsi črtijo? Ali tudi ti koga tolažiš, kadar je žalosten? Ali si tudi hvaležen Bogu, svojim staršem, učiteljem, katehetu, prijateljem, ki ti pomagajo?**

***Sklep:* Odslej bom imel rad vse ljudi in bom delil z njimi veselje, pa tudi žalost. Hvaležen bom za življenje ter za vse dobro, ki ga imam in prejemam.**

***Usmili se nas, o Gospod.***

***Usmili se nas.***

**Sedma postaja**

**JEZUS PADE DRUGIČ POD KRIŽEM**

***Molimo Te, Kristus, in Te hvalimo.***

***Ker si s svojim svetim križem svet odrešil!***

**Veronikina pozornost Jezusa potolaži, toda kmalu spet omaga. Drugič se zgrudi pod križem in z vso težo pade na trda, kamnita tla. Vojaki Ga znova priganjajo, pri čemer Ga surovo pretepajo, brcajo, pljuvajo, zmerjajo. V strašnem boju napne vse moči in vstane. Znova stopi naprej.**

***Premisli:* Okoli Jezusa je bila sama grobost. Vsi so z Njim grdo ravnali, vojaki pa še najbolj. Ali si tudi ti kdaj grob in se grdo obnašaš do drugih? Ali kdaj žališ, zmerjaš, tepeš, brcaš in se spraviš celo na manjše in bolj šibke od sebe? To je zelo grdo in zaradi tega Jezus hudo trpi.**

***Sklep:* Odslej se ne bom grdo obnašal. Nikogar ne bom žalil, ne zmerjal, ne tepel. Branil bom tiste, s katerimi grdo ravnajo!**

***Usmili se nas, o Gospod.***

***Usmili se nas.***

**Osma postaja**

**JEZUS NAGOVORI JERUZALEMSKE ŽENE**

***Molimo Te, Kristus, in Te hvalimo.***

***Ker si s svojim svetim križem svet odrešil!***

**Jeruzalemskim ženam, ki vse to gledajo, se Jezus zasmili. Zaradi Njegovega trpljenja jokajo. Toda Jezus jim reče, naj ne jokajo zaradi Njega, ampak nad seboj in svojimi otroki.**

***Premisli:***

**Jezus je bil hvaležen, da je ženam hudo zaradi Njega, vendar jim je rekel, naj bodo raje žalostne zaradi grehov in napak njih samih in njihovih otrok. Ali kdaj priznaš, da si poreden ali celo hudoben? Ali ti je zaradi tega kdaj žal?**

***Sklep:***

**Potrudil se bom, da ne bom zanalašč nagajal. Za svoje napake se bom opravičil.**

***Usmili se nas, o Gospod.***

***Usmili se nas.***

**Deveta postaja**

**JEZUS PADE TRETJIČ POD KRIŽEM**

***Molimo Te, Kristus, in Te hvalimo.***

***Ker si s svojim svetim križem svet odrešil!***

**Za Jezusom je že dolga in težka pot. Zdaj je čisto pod vrhom Kalvarije, kjer bo konec poti. Ne more več hoditi, noge Ga ne držijo več. Že tretjič se zgrudi na tla pod križem. Toda ljubezen je močnejša od izčrpanosti. Z zadnjimi močmi se počasi dvigne.**

***Premisli:***

**Jezus je že tretjič padel. Tokrat je bil čisto brez moči, pa tudi križ je bil mnogo težji kot prej. Ali veš zakaj? Zato, ker se jaz nič ne trudim in vedno ponavljam iste napake in grehe.**

***Sklep:* Hudo mi je, ker je Jezusov križ težak tudi zaradi mene. Potrudil se bom, da ne bom več ponavljal istih grehov.**

***Usmili se nas, o Gospod.***

***Usmili se nas.***

**Deseta postaja**

**JEZUSA SLEČEJO IN MU PONUDIJO VINA,**

**Z ŽOLČEM MEŠANEGA**

***Molimo Te, Kristus, in Te hvalimo.***

***Ker si s svojim svetim križem svet odrešil!***

**Kristus se končno tresoč približa vrhu. Vzamejo Mu težki križ z ramen in Ga slečejo. Jezus se nič ne upira. Vse jim pusti. Usmiljene žene pripravijo zanj grenko pijačo, da bi Ga omamila in bi manj trpel. Pokusi, pa noče piti, da bi izpil kelih trpljenja do konca.**

***Premisli:* Jezus je pustil, da so Mu vzeli vse, tudi obleko, ki Mu jo je naredila Mama. Iz Njega so se norčevali. Kaj pa ti? Ali si pripravljen dati kaj od tega, kar imaš rad, na primer sladkarije, igrače, računalnik…? Ali se iz koga norčuješ? Iz tistih, ki imajo manj kot ti?**

***Sklep:* Ne bom se norčeval iz ubogih. Z veseljem bom posojal in delil svoje stvari drugim, še posebej tistim, ki imajo manj kakor jaz. To naj bodo kapljice čiste vode, ki bodo Jezusa vsaj malo odžejale.**

***Usmili se nas, o Gospod.***

***Usmili se nas.***

**Enajsta postaja**

**JEZUSA PRIBIJEJO NA KRIŽ**

***Molimo Te, Kristus, in Te hvalimo.***

***Ker si s svojim svetim križem svet odrešil!***

**Vojaki Jezusa zgrabijo in položijo na križ. Z velikimi, dolgimi žeblji Mu prebijejo roke in noge. Vlijejo se potoki krvi, ki teče na tla. Križ z Jezusom dvignejo in ga postavijo v sredo med dvema križanima razbojnikoma. Levi razbojnik se iz Njega norčuje, desni pa Ga prosi odpuščanja. Jezus mu odpusti in reče: »Še danes boš z menoj v raju!«**

***Premisli:* Jezus je bil trdno pribit. Niti ganiti se ni mogel, vendar se ni nič pritoževal. Kaj pa ti, ali se pritožuješ, če ti ne dovolijo delati vse po svoje in iti povsod, kamor bi šel rad? Če si ne daš ničesar dopovedati in trmariš, Jezusu žeblji vrtajo še bolj globoke rane.**

***Sklep:* Da bi Jezusu olajšal bolečine, Ga bom prosil, naj tudi meni odpusti; odslej tudi ne bom več tako trmasto vztrajal in hotel vedno doseči svoje!**

***Usmili se nas, o Gospod.***

***Usmili se nas.***

**Dvanajsta postaja**

**JEZUS UMRJE NA KRIŽU**

***Molimo Te, Kristus, in Te hvalimo.***

***Ker si s svojim svetim križem svet odrešil!***

**Jezus odpusti vsem, ki Mu povzročajo bolečine. Izroči se Bogu, svojemu Očetu, in umre. Pod križem sta žalostna Mati Marija in Jezusov učenec Janez, ki Ga že vso pot zvesto spremljata.**

***Premisli:* Marija in Janez sta iz ljubezni do Jezusa stala ob Njem tudi tedaj, ko Mu je bilo najtežje in so Ga vsi drugi zapustili. Ali tudi jaz znam vztrajati v dobrem? Ali sem pripravljen obiskati kakega zapuščenega bolnega in onemoglega človeka in mu kaj pomagati?**

***Sklep:*  Da bi zapuščenemu Jezusu pokazal, da Ga nočem zapustiti, bom tudi jaz rad obiskoval bolne in osamljene. Odslej bom še posebej pozoren do dedka in babice.**

***Usmili se nas, o Gospod.***

**Usmili se nas.**

***Trinajsta postaja***

***JEZUSA SNAMEJO S KRIŽA***

***IN GA POLOŽIJO MARIJI V NAROČJE***

***Molimo Te, Kristus, in Te hvalimo.***

***Ker si s svojim svetim križem svet odrešil!***

**Mrtvega Jezusa snamejo s križa in Ga položijo Mariji v naročje. Žalostna Mati zadnjič objame svojega Sina, Ga gleda in tiho joče. Sprašuje se, zakaj so ljudje tako hudobni, da so z dobrim Jezusom tako grdo ravnali in Ga umorili.**

***Premisli:***

**Žalostna Mati je zadnjič objela svojega Sina. Vsaka mati trpi, če trpi njen otrok. Ali si predstavljaš, kako je moralo šele Marijo boleti, ker so bile Jezusove bolečine tako strašne? Toda Ona ni nič zamerila tistim, ki so Ga mučili. Kaj pa jaz? Ali znam odpustiti, če mi kdo kaj hudega stori?**

***Sklep:* Marija, Jezusova in moja Mati me uči odpuščati, zato Jo bom posnemal. Tistemu, ki mi bo kaj žalega storil, bom odpustil, ne da bi se maščeval!**

***Usmili se nas, o Gospod.***

 ***Usmili se nas.***

**Štirinajsta postaja**

**JEZUSA POLOŽIJO V GROB**

***Molimo Te, Kristus, in Te hvalimo.***

***Ker si s svojim svetim križem svet odrešil!***

**Mrtvo Jezusovo telo položijo v kamniti grob, ki ga zaprejo z veliko skalo in vojaki ga zastražijo. Učenci mislijo, da je z Jezusovo smrtjo vsega konec, zato se razočarani razidejo. Toda pozabili so, da je Jezus rekel, da bo čez tri dni vstal od mrtvih. Samo Marija do konca veruje Njegovim besedam.**

***Premisli:* Jezus je res premagal smrt, kakor je rekel, in nam vsem odprl vrata v življenje brez konca v nebesih, kjer je tudi vsakemu izmed nas pripravil prostor. Tudi jaz verjamem, da tisti, ki umrje in je imel Jezusa rad, pride k Njemu v nebesa. Ali res hočem priti tja tudi jaz?**

***Sklep:* Želim, da bi bil z Jezusom v nebesih. Zato se bom potrudil, da bom uresničeval vse, kar sem sklenil pri tem križevem potu. Vsak dan bom prosil Marijo, naj mi pri tem pomaga.**

***Usmili se nas, o Gospod.***

***Usmili se nas.***